ભૂકંપ પછી મ્યુઝિયમના વિસ્તરણ માટે બાજુની ઐતિહાસિક ઓલ્ફ્રેડ હાઇસ્કૂલની મોટી ઇમારત પણ અપાઇ છે. વિસ્તરણ તો દૂરની વાત પણ જે વસ્તુઓ પ્રદર્શિત કરાયેલી છે તેની વ્યવસ્થિત જાળવણી થઇ શકે તેટલા કર્મચારીઓ પણ નથી. સંગ્રહાલયના ક્યુરેટરની જગ્યા વર્ષોથી ખાલી છે. અત્યારે સેન્ટ્રલ કન્ઝર્વેશન લેબોરેટરી ફોર મ્યુઝિયમ્સના વડા તરીકે વડોદરા ખાતે ફરજ બજાવતા યોગેશ દવે પાસે કચ્છ મ્યુઝિયમના ક્યુરેટરનો વધારાનો ચાર્જ છે. ગેલેરી આસિસ્ટન્ટની જગ્યા ખાલી છે. સિનિયર, જુનિયર ક્લાર્ક સહિતના ક્લેરિકલ કર્મચારીઓની જગ્યા પણ ખાલી છે. માત્ર વર્ગ ચારના ગેલેરી એટેન્ડન્ટની જગ્યા ભરાયેલી છે. જોકે અન્ય ત્રણ ગેલેરી એટેન્ડન્ટ જગ્યાએ કોન્ટ્રાક્ટ પરના કર્મચારીઓ ફરજ બજાવે છે. ગેલેરી દીઠ એક ગેલેરી એટેન્ડન્ટ ને એક ગેલેરી આસિસ્ટન્ટ જોઇએ.